Michael Rasmussen, der er formand for bankernes og pengeinstitutternes brancheforening, Finans Danmark, undskylder i sin tale på foreningens årsmøde for de mange sager om hvidvask og svindel med refusion af udbytteskat.

- Vi har i årets løb set sager, hvor vi i sektoren har begået så alvorlige fejl, at der er tale om brud på den kontrakt med samfundet, vi som banker og kreditinstitutter har til opgave at leve op til.

- For de fejl vil vi som samlet sektor gerne sige undskyld til vores kunder og til samfundet, lød det i formandens tale.

Alvorlige ridser i lakken

Han minder mødedeltagerne om, at sagerne har givet alvorlige ridser i lakken på bankernes image.

- Når danskerne ser på os - altså de af os herinde, der er direktører i en finansiel virksomhed - så tror jeg, at mange af dem ser en gruppe mænd og kvinder, der har tænkt mere i egen indtjening end i samfundets ve og vel.

- Vi skal gøre os klart, at problemet starter og slutter hos os - ikke hos medarbejderne i sektoren, siger formanden.

Man har oprettet en særlig taskforce, der skal komme med bud på, hvordan man forhindrer kriminelle i at udnytte banksektoren.